b'\n_START_ARTICLE_\nAmonij Sakas\n_START_SECTION_\n\xc5\xbdivljenje\n_START_PARAGRAPH_\nNjegov o\xc4\x8de Hermij (Hermeias) je bil iz Aleksandrije in Amonij je od njega podedoval zanimanje za filozofijo. Damaskijevo delo Zgodovina je glavni vir informacij in podrobnosti o \xc5\xbeivljenju Amonija Sakasa. Interpretacija priimka \xc2\xbbnosilec vre\xc4\x8d\xc2\xab, ki jo je podal \xc5\xa1kof Teodoret ni zanesljiva, toda tudi nekatere moderne hipoteze niso verjetne. Nekateri namre\xc4\x8d trdijo, da Sakas ozna\xc4\x8duje Amonijevo pripadnost indijskemu plemenu Saker, ali da je bil Saka-muni, budisti\xc4\x8dni menih._NEWLINE_Najve\xc4\x8d podrobnosti iz njegovega \xc5\xbeivljenja prihajajo iz ostankov Porfirijevih zapiskov. Najbolj znan u\xc4\x8denec Amonija Sakasa, Plotin se je od njega u\xc4\x8dil enajst let. Kot navaja Porfirij, je leta 232, pri starosti 28 let, Plotin od\xc5\xa1el v Aleksandrijo, da bi se tam u\xc4\x8dil filozofijo:_NEWLINE_Pri osemindvajsetih letih se je [Plotin] popolnoma posvetil filozofiji. Potem ko so ga predstavili slavnim aleksandrijskim osebnostim njegovega \xc4\x8dasa, je \xc5\xa1el z njihovih predavanj potrt in \xc5\xbealosten, tako da je svoje razpolo\xc5\xbeenje zaupal nekemu prijatelju, ta pa je zaslutil hrepenenje njegove du\xc5\xa1e in ga je popeljal k Amoniju, katerega \xc5\xa1e ni poznal. Plotin je vstopil in poslu\xc5\xa1al predavanje in potem rekel prijatelju: \xc2\xbbTo je \xc4\x8dlovek, ki sem ga iskal!\xc2\xab\xc2\xa0Od tistega dne je bil stalno Amonijev u\xc4\x8denec in se je tako poglobil v filozofijo, da se je prizadeval za neposredno izku\xc5\xa1njo filozofije, tako tiste, ki so jo u\xc4\x8dili Perzijci, kot tudi tiste, ki je prevladovala med Indijci._NEWLINE_O Amoniju veliko pove enajst let, ki jih Je Plotin pre\xc5\xbeivel pri njemu. Saj je Plotin, ki se je naveli\xc4\x8dal mnogih slavnih osebnosti tistega \xc4\x8dasa, \xc5\xa1e vedno poslu\xc5\xa1al njega._NEWLINE_Sicer pa je Amonij Plotinu predal veliko, tako metode kot tudi filozofske vsebine._NEWLINE_[\xe2\x80\xa6] [Plotin] je bil zelo oseben in nov v svojem pogledu na nauke drugih: in sicer se je v raziskovalni metodi dr\xc5\xbeal Amonijevega duha. [\xe2\x80\xa6] Nekega dne se je zgodilo pri sre\xc4\x8danju z Origenom [= pogan Origen, Plotinov so\xc5\xa1olec v Amonijevi \xc5\xa1oli]: Plotin je mo\xc4\x8dno zardel in je bil na tem, da vstane; toda ker ga je Origen prosil, naj govori, se je izgovoril, reko\xc4\x8d: \xc2\xbbKo govornik ve, da govori ljudem, ki \xc5\xbee vedo, kaj bo hotel povedati, usahne vsako navdu\xc5\xa1enje.\xc2\xab\xc2\xa0In tako je po kratkem pogovoru vstal in od\xc5\xa1el._NEWLINE_Amonij je bil rojen in vzgojen v kr\xc5\xa1\xc4\x8danski dru\xc5\xbeni, ko pa se je posvetil gojenju  filozofije, se je spet oklenil poganske religije._NEWLINE_Evzebij Cezarejski spodbija to trditev in kot dokaz navaja Amonijev spis, z naslovom O ujemanju med Mojzesom in Jezusom, toda Amonij ni napisal ni\xc4\x8desar. Evzebij je bil \xc5\xbertev zamenjave oseb, ki ni bila samo posledica enakega imena, ampak tudi dejstva, da je bil kristjan Origen eden od u\xc4\x8dencev Amonija Sakasa, morda tudi u\xc4\x8denec kristjana Amonija._NEWLINE_Amonij ni spadal med vidne in slavne osebnosti svojega \xc4\x8dasa. To pomeni, da ni hlepel niti po \xc4\x8dasti, niti po slavi, niti si ni prizadeval za to, da bi imel veliko u\xc4\x8dencev, ampak je \xc5\xbeivel skrito \xc5\xbeivljenje, odmaknjeno od hrupa sveta; gojil je filozofijo, ki je ni pojmoval samo kot vajo uma, ampak tudi in predvsem kot vajo \xc5\xbeivljenja in kot duhovno askezo, skupaj z malo\xc5\xa1tevilnimi u\xc4\x8denci, ki so bili nanj globoko navezani.\n_START_SECTION_\nDela\n_START_PARAGRAPH_\nAmonij ni hotel napisati ni\xc4\x8desar in je posredovanje svojega sporo\xc4\x8dila prihranil za \xc5\xbeivo besedo. Trije najbolj nadarjeni u\xc4\x8denci Plotin, Origen (Pogan) in Herenij, so zato iz spo\xc5\xa1tovanja do posebnega pristopa, s katerim je u\xc4\x8ditelj zastavil svoje u\xc4\x8denje sklenili dogovor, da ne bodo \xc5\xa1irili naukov, ki so jih prejeli na predavanjih. Toda \xc4\x8dez \xc4\x8das je Herenij prvi prelomil dogovor; Origen je kmalu sledil njegovemu zgledu in objavil dvoje del; Plotin je \xc5\xa1e dolgo sledil Amonijevemu zgledu, tudi \xc5\xa1e potem, ko je ustanovil lastno \xc5\xa1olo v Rimu, in je \xc5\xa1ele po desetih letih za\xc4\x8del zapisovati vsebine. Toda od Herenija se je izgubilo prav vse; od Origenovih del poznamo le naslove, tako da ostajajo, samo Plotinove Eneade kot neposredni duhovni sad Amonijeve \xc5\xa1ole. Toda iz teh ni mogo\xc4\x8de zanesljivo razbrati prvotnega Amonijevega nauka.'